Is die All Blacks dalk te grootkop met die klomp veranderinge?Dit gaan onder Mario Ledesma vanjaar veel beter op die veld met albei Argentinië se spanne in die Superrugby- én die Rugbykampioenskap-reeks, maar of dit genoeg is om die “nuwe” All Blacks te stuit, sal Saterdag gesien moet word. Ja, die Poemas probeer nou veel meer “volkome” rugby speel om hul natuurlike flair en verkose hardloopbenadering aan te vul. Hulle wil dit Saterdag uitstal teen ŉ All Blacks-span wat agt veranderinge aangebring het en van hul heel beste spelers nie eers in die wedstryd-23-tal het nie. Grootkop van die All Blacks? Of “rus” hulle werklik hul spelers en gebruik hulle die wedstryd teen die Poemas as uitdunning met die oog op aanstaande jaar se Wêreldbeker-toernooi? Die Argentyne was immers in 2007 die derde beste en in 2015 die vierde beste span by die Wêreldbeker-toernooi – gewis nie ŉ span om lig aan te kyk nie. Maar aan die ander kant is slegs vier wenne in 35 wedstryde die Poemas se rekord in die Rugbykampioenskap, en dit sal die naweek vier oorwinnings bly. Geen oorwinnings uit 26 in alle toetse teen die All Blacks sal ná Saterdag op nul uit 27 staan, met een gelykop-uitslag (21-elk) in slegs hul tweede ontmoeting 33 jaar gelede (in 1985). Dit, ongelukkig vir die sport, is hoe yslik die Nieu-Seelandse heerskappy op die rugbyveld is. Ledesma het meer struktuur by sy span(ne) probeer inoefen en probeer dit met hul hardlooprugby versoen. Hy het in ŉ mate daarin geslaag en daarmee die eerste keer die Jaguares in Superrugby se uitspeelrondes gekry. Ledesma het as nasionale afrigter ook goed weggespring en het een uit twee toetse teen die Springbokke gewen. Die skrum, eens hul sterkpunt, glo Ledesma, is by die Argentyne steeds nie naastenby wat dit moet wees nie. Hy verwag nie sy span sal werklik deurbreek voordat hierdie fondament van Argentynse rugby nie herstel is nie. Selfs in die oorwinning teen Suid-Afrika was dit nie oortuigend nie. Dit sal Saterdag ook nie goed genoeg wees om die “nuwe” All Blacks te ontwrig wat met hul verskeie nuwe kombinasies die Argentyne die stryd aansê nie. Argentinië sal goeie rekenskap van hulself gee, maar soos maar altyd sal die All Blacks in die laaste kwart of so wegtrek. Hulle behoort met sowat 15 punte of meer te wen, selfs al skrum en keer die Poemas goed en selfs al kliek hul agterlyn met sterre soos Emiliano Boffelli, Bautista Delguy, Jeronimo de la Fuente en Nicolas Sanchez. Spanne ‒ Nieu-Seeland 15 Ben Smith, 14 Nehe Milner-Skudder, 13 Jack Goodhue, 12 Ngani Laumape, 11 Waisake Naholo, 10 Richie Mo’unga, 9 TJ Perenara, 8 Kieran Read (kaptein), 7 Ardie Savea, 6 Shannon Frizell, 5 Scott Barrett, 4 Brodie Retallick, 3 Owen Franks, 2 Codie Taylor, 1 Karl Tu’inukuafe. Bank: 16 Nathan Harris, 17 Tim Perry, 18 Ofa Tu’ungafasi, 19 Samuel Whitelock, 20 Luke Whitelock, 21 Te Toiroa Tahuriorangi, 22 Damian McKenzie, 23 Anton Lienert-Brown. Argentinië 15 Emiliano Boffelli, 14 Bautista Delguy, 13 Matias Moroni, 12 Jeronimo de la Fuente, 11 Ramiro Moyano, 10 Nicolas Sanchez, 9 Martin Landajo, 8 Javier Ortega Desio, 7 Marcos Kremer, 6 Tomas Lezana, 5 Tomas Lavanini, 4 Guido Petti, 3 Chaparro Tetaz, 2 Agustin Creevy (kaptein), 1 Garcia Botta. Bank: 16 Julian Montoya, 17 Juan Pablo Zeiss, 18 Gaston Cortez, 19 Matias Alemanno, 20 Pablo Matera, 21 Tomas Cubelli, 22 Bautista Ezcurra, 23 Juan Cruz Mallia. Afskop: 09:35 (SA tyd) Skeidsregter: Pascal Gaüzère (Frankryk). Assistent-skeidsregters: Nigel Owens (Wallis), Nic Berry (Australië). TV-skeidsregter: Rowan Kitt (Engeland).